Document ID: 32000R2042

Ir-Regolament tal-Kunsill (KE) Nru 2042/2000
tas-26 ta' Settembru 2000
li timponi dazju definittiv kontra d-dumping fuq l-importazzjonijiet ta' sistemi ta' kameras tat-television li joriġinaw mill-Ġappun
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kummissjoni (KE) Nru 384/96 tat-22 ta' Diċembru 1995 dwar il-protezzjoni kontra importazzjonijiet li jifqgħu s-suq minn pajjiżi terzi li mhux Membri tal-Komunità Ewropea [1], u b'mod partikolari l-Artikolu 9 u 11(2) tiegħu,
Wara li kkunsidra l-proposta mogħtija mill-Kummissjoni wara li kienet ikkonsultat mal-Kumitat Konsultattiv,
Billi:
A. PROĊEDURA
1. Investigazzjonijiet preċedenti
(1) F'April ta' l-1994, wara investigazzjoni kontra d-dumping li bdiet f'Marzu ta' l-1993 ("l-investigazzjoni oriġinali"), il-Kunsill, bir-Regolament (KE) Nru 1015/94 [2] ("Regolament definittiv"), impona dazju definittiv kontra d-dumping fuq l-importazzjonijiet ta' sistemi ta' telekameras ("TCS") li joriġinaw mill-Ġappun. L-investigazzjoni oriġinali kopriet il-perjodu mill-1 ta' Lulju sal-31 ta' Diċembru 1992.
(2) F'Ottubru ta' l-1997, wara investigazzjoni ("l-investigazzjoni ta" kontra l-assorbiment) skond l-Artikolu 12 tar-Regolament tal-Kunsill (KE) Nru 384/96 ("ir-Regolament bażiku"), il-Kunsill, bir-Regolament (KE) Nru 1952/97 [3], għolla r-rati tad-dazju definittiv kontra d-dumping għal żewġ kumpanniji konċernati, jiġifieri għal Sony Corporation ("Sony") u Ikegami Tsushinki & Co Ltd għal 108,3 % u 200,3 % rispettivament.
(3) F'Ġunju ta' l-1998, il-Kummissjoni, bir-Regolament (KE) Nru 1178/98 [4] nehdiet, skond l-Artikolu 13 tar-Regolament bażiku, investigazzjoni dwar l-allegata evażjoni mill-miżuri kontra d-dumping fis-seħħ bl-immuntar ta' partijiet u moduli ta' TCS fil-Komunità ("l-investigazzjoni kontra l-ħrib mid-dazju"). Sussegwentement l-industrija tal-Komunità rtirat l-ilment u l-proċedura ġiet imwaqqfa fi Frar ta' l-1999. Fuq il-bażi ta' l-evidenza misjuba waqt l-investigazzjoni, il-Kummissjoni bdiet proċedura skond l-Artikolu 5 tar-Regolament bażiku dwar l-importazzjonijiet ta' ċertu partijiet ta' TCS li joriġinaw mill-Ġappun [5] ("l-investigazzjoni dwar il-partijiet").
(4) Barra minn hekk, investigazzjoni kontra d-dumping skond l-Artikolu 5 tar-Regolament bażiku bdiet f'Jannar ta' l-1999 dwar l-importazzjonijiet ta' TCS li joriġinaw mill-Istati Uniti ta' l-Amerika (US) [6] ("l-investigazzjoni US"). Din l-investigazzjoni ġiet imwaqqfa fl-1 ta' Frar ta' l-2000, mingħajr l-imposizzjoni ta' xi miżuri wara li għalqu l-faċilitajiet ta' produzzjoni ta' l-uniku fabbrikant u esportatur ta' TCS mill-US, kumpannija relatata ma' fabbrikant u esportatur importanti Ġappuniż ta' TCS.
2. Investigazzjoni preżenti
2.1. Reviżjoni tad-data ta' l-egħluq
(5) Wara l-pubblikazzjoni ta' nota ta' l-imminenti data ta' l-egħluq [7] tal-miżuri kontra d-dumping fis-seħħ fuq importazzjonijiet ta' TCS li joriġinaw mill-Ġappun, il-Kummissjoni rċiviet talba sabiex tirrivedi dawn il-miżuri skond l-Artikolu 11(2) tar-Regolament bażiku.
(6) It-talba ġiet depositata fit-28 ta' Jannar ta' l-1999 minn Philips Digital Video Systems u Thomson Broadcast Systems ("l-applikanti l-fabbrikanti tal-Komunità") jew l-industrija tal-Komunità, li l-produzzjoni kollettiva tagħhom ta' TCS tikkostitwixxi 100 % tal-produzzjoni tal-Komunità ta' dan il-prodott skond l-Artikoli 4(1) u 5(4) tar-Regolament bażiku.
(7) It-talba kienet ibbażata fuq ir-raġunijiet illi d-data ta' l-egħluq tal-miżuri x'aktarx twassal għall-kontinwazzjoni tar-rikorrenza ta' dumping u telf lill-industrija tal-Komunità.
(8) Wara li ġie determinat, wara konsultazzjoni mal-Kumitat Konsultattiv, illi kien hemm biżżejjed evidenza għall-bidu ta' reviżjoni tad-data ta' l-egħluq, il-Kummissjoni bdiet l-investigazzjoni preżenti skond l-Artikolu 11(2) tar-Regolament bażiku bil-pubblikazzjoni ta' nota fil-Ġurnal Uffiċċjali tal-Komunitajiet Ewropej fit-30 ta' April ta' l-1999 [8].
3. Investigazzjoni
(9) Il-Kummissjoni innotifikat uffiċċjalment lill-applikanti l-fabbrikanti tal-Komunità, il-fabbrikant u esportatur fil-Ġappun u r-rappreżentanti tal-gvern fil-pajjiż esportatur, dwar il-bidu tar-reviżjoni. Il-Kummissjoni bagħtet kwestjonarji lill-partijiet kollha u lil dawk li introduċew lilhom infushom fil-limitu ta' żmien indikat fin-Nota ta' Bidu. Il-Kummissjoni tagħat ukoll l-opportunità lill-partijiet direttament konċernati li jagħtu l-opinjonijiet tagħhom bil-miktub u li jagħmlu talba għal seduta.
(10) L-applikanti l-produtturi tal-Komunità rrispondew għall-kwestjonarju. Fabbrikant u esportatur Ġappuniż wieħed biss irrisponda għall-kwestjonarju u l-ebda importatur mhux relatat ma rrisponda. Ħmistax -il utent irrispondew għall-kwestjonarju, għalkemm xi wħud minnhom irrispondew parzjalment, u assoċjazzjoni ta' l-utenti pprovdiet ċertu informazzjoni.
(11) Il-Kummissjoni fittxet u vverifikat l-informazzjoni kollha li deherilha neċessarja għad-determinazzjoni tal-probabbilità tal-kontinwazzjoni jew rikorrenza ta' dumping u telf, u ta' l-interess tal-Komunità. Saru visti għall-verifika fuq il-post tal-kumpanniji li ġejjin:
(a) l-applikanti l-fabbrikanti tal-Komunità:
- Philips BTS Broadcast Television Systems b.v., Breda ("Philips")
- Thomson Broadcast Systems, Cergy St Christophe ("Thomson").
(b) Fabbrikanti u esportaturi fil-Ġappun
- Hitachi Denshi, Ltd.
(12) L-investigazzjoni dwar il-probabbilità ta' kontinwazzjoni u/jew ta' rikorrenza ta' dumping kopriet il-perjodu mill-1 ta' Jannar ta' l-1998 sal-31 ta' Diċembru ta' l-1998 ("il-perjodu ta' l-investigazzjoni" jew "IP"). L-eżami ta' tendenzi relevanti għall-kalkolu ta' kontinwazzjoni u/jew rikorrenza ta' telf kopriet il-perjodu mill-1 ta' Jannar ta' l-1995 sal-31 ta' Diċembru ta' l-1998 (hawnhekk iżjed ‘il quddiem msejħa l-"IIP").
B. PRODOTT TAĦT KONSIDERAZZJONI U PRODOTT SIMILI
1. Prodott taħt konsiderazzjoni
(13) Il-prodott taħt konsiderazzjoni huwa sistemi ta' telekameras (TCS) li bħalissa huma klassifikati taħt il-kodiċi NM, ex85253090, ex85371091, ex85371099, ex85299081, ex85299088, ex85438995, ex85282114, ex85282116 u ex85282190 joriġinaw mill-Ġappun.
(14) Skond kif mniżżel fir-Regolament definittiv, TCS jistgħu jikkonsistu fil-partijiet segwenti, importati jew flimkien jew separatament:
- head tal-kamera bi tlett jew aktar sensuri (strumenti charge-coupled u pick-up ta' 12 mm jew aktar) b'aktar minn 400000pixels kull wieħed, li jistgħu jitqabbdu ma' adapter fuq wara, u li għandha speċifikazzjonijiet tar-ratio tas-sinjal akustiku ta' 55 dB jew aktar meta jkun qiegħed jaqbad b'mod normali; jew f'biċċa waħda mal-head tal-kamera u l-adapter flimkien f'"kaxxa" waħda, jew separati;
- ħġieta minn fejn wieħed jara (viewfinder) (diagonali ta' 38 mm jew aktar);
- stazzjon bażi jew unit għall-kontroll tal-kamera (CCU) mqabbad mal-kamera b'wajer;
- panel għall-kontroll operazzjonali (OCP) għall-kontroll tal-kamera (i.e. aġġustament tal-kulur, il-ftuħ tal-lenti jew tad-dijaframma) tal-kameras singoli;
- panel prinċipali għall-kontroll (MCP) jew unit ta' struttura ta' organizzazzjoni prinċipali (MSU) b'selezzjoni indikata tal-kamera, għad-dehera ġenerali u għall-aġġustament ta' diversi kameras li jitħaddmu minn diversi cameras ‘il bogħod.
(15) Prodotti li ma jaqgħux taħt id-definizzjoni ta' hawn fuq huma:
- Lentijiet;
- Vidjo tejp rekorder;
- Heads tal-kamera b'unit għar-reġistrazzjoni fl-istess, inseparabbli "kaxxa";
- Kameras professjonali li ma jistgħux jintużaw għax-xandir;
- Kameras professjonali imniżżlin fl-Anness (kodiċi addizzjonali TARIC: 8786).
(16) Waqt li kienet għaddejja l-investigazzjoni instab illi mudel ġdid ta' TCS kien ġie żviluppat sa mill-1997, i.e. head ta' kamera għax-xandir li hija mqabbda ma' vidjo tejp rekorder ("camcorder"). L-investigazzjoni wriet illi kemm l-industrija tal-Komunità u l-fabbrikanti u esportaturi joffru heads tat-telekameras, b'mod ġenerali, b'konfigurazzjonijiet differenti, jew imqabbdin ma' adapter bi tlett assi jew ma' unit għar-reġistrazzjoni. Kif indikat hawn fuq, vidjo tejp rekorders u heads tal-kamera b'unit għar-reġistrazzjoni fl-istess "kaxxa" huma esklużi mill-ambitu tal-prodott taħt l-investigazzjoni li għaddejja bħalissa. Madankollu, camcorders jistgħu jikkonsistu wkoll f'head tal-kamera imqabbad ma' vidjo tejp rekorder mingħajr ma jkunu fl-istess "kaxxa". Fuq din il-bażi ġie konkluż illi dan it-tip ta' head ta' kamera taqa' taħt id-definizzjoni tal-prodott taħt konsiderazzjoni magħmula fir-Regolament definittiv. Barra minn hekk, ġie stabbilit illi fuq il-bażi tad-definizzjoni tal-prodott taħt konsiderazzjoni imsemmijja hawn fuq il-unit għar-reġistrazzjoni biss ma taqgħax taħtha.
(17) L-investigazzjoni wriet ukoll illi TCS għax-xandir analogu ġew mibdulin gradwalment b'tip ġdid ta' TCS, TCS għal-xandir diġitali ("TCS diġitali") li ġew introdotti fis-suq tal-Komunità sa mill-1997. Dawn it-TCS diġitali jaqgħu taħt id-definizzjoni tal-prodott taħt konsiderazzjoni fir-Regolament definittiv.
2. Prodott simili
(18) Ġie misjub illi ma kien hemm l-ebda differenzi bażiċi fil-karatteristiċi fiżiċi, u tekniċi, u fl-użu tat-TCS fabbrikati mill-fabbrikanti u esportaturi Ġappuniżi u mibjugħin fil-Komunità, u l-prodott fabbrikat u mibjugħ fis-suq domestiku tal-pajjiż esportatur.
(19) Barra minn hekk, il-prodott konċernat fabbrikat mill-fabbrikant u esportatur Ġappuniż u mibjugħ fil-Komunità u l-prodott fabbrikat u mibjugħ mill-applikanti l-fabbrikanti tal-Komunità fis-suq tal-Komunità jużaw l-istess teknoloġija bażika u huma t-tnejn konformi ma' l-istandards ta' l-industrija li huma applikati madwar id-dinja kollha. Dawn il-prodotti għandhom ukoll l-istess applikazzjonijiet u użu, konsegwentement għandhom karatteristiċi, fiżiċi u tekniċi simili, jistgħu jintużaw minflok xulxin u jikkompetu ma' xulxin. Barra minn hekk, kemm l-applikanti l-fabbrikanti tal-Komunità u l-fabbrikant u esportatur Ġappuniż jiffabbrikaw prodotti diġitali u camcorders, li huma l-aħħar żviluppi fit-teknoloġija relatata mal-prodott konċernat hekk kif imqabbel ma' l-investigazzjoni oriġinali. Għalhekk, TCS fabbrikati minn fabbrikanti u esportaturi Ġappuniżi u mibjugħin fil-Komunità u TCS fabbrikati u mibjugħin mill-industrija tal-Komunità li għamlet l-ilment fis-suq tal-Komunità huma l-istess fis-sens ta' l-Artikolu 1(4) tar-Regolament bażiku.
C. PROBABBILTÀ TA' RIKORRENZA JEW KONTINWAZZJONI TAD-DUMPING
(20) Skond l-Artikolu 11(2) tar-Regolament bażiku, l-iskop ta' din it-tip ta' reviżjoni fil-konfront ta' l-aspetti tad-dumping huwa li jiġi determinat jekk il-miżuri tad-data ta' l-egħluq iwasslux jew le għall-kontinwazzjoni u/jew għar-rikorrenza ta' dumping.
1. Livell ta' koperazzjoni
(21) Meta mqabbel ma' investigazzjonijiet preċedenti, il-livell ta' koperazzjoni fl-investigazzjoni preżenti mill-fabbrikanti u esportaturi Ġappuniżi kienet partikolarment baxxa. Wieħed mill-iżgħar fabbrikanti ta' TCS biss ikkopera u rraporta numru marġinali ta' esporti tal-prodott konċernat lill-Komunità. It-tlett kumpanniji ‘l oħrajn li kienu introduċew lilhom infushom fl-investigazzjoni oriġinali rriffjutaw li jipprovdu xi kollaborazzjoni għalkemm huwa magħruf sewwa li għandhom l-uffiċċju prinċipali, fabbrikazzjoni prinċipali u faċilitajiet ta' riċerka u żvilupp fil-Ġappun u li, ta' l-anqas għal tnejn minnhom, inbigħhu TCS bl-isem tal-fabbrika tagħhom fil-Komunità matul l-IP fi kwantitajiet sostanzjali.
2. Probabbiltà tal-kontinwazzjoni tad-dumping
(22) Minħabba l-livell baxx ta' koperazzjoni u l-fatt illi l-informazzjoni fl-istatistiċi disponibbli mingħand il-Eurostat f'dan il-qasam kienet ikkonsidrata li m'hijiex ta' min joqgħod fuqha (il-kodiċi NM ikopru wkoll prodotti mhux konċernati), ma setgħax jiġi stabbilit b'ċertezza jekk kienx hemm importazzjonijiet ta' TCH bħal dawn mill-Ġappun. Madankollu, jiġi mfakkar illi matul l-IP, partijiet importanti tat-TCS kienu importati fil-Komunità. Barra minn hekk, ġie stabbilit illi TCS fabbrikati fl-US minn sussidjarja tas-Sony kienu importati fil-Komunità fi kwantitajiet sostanzjali. Meta sar bilanċ, kien għalhekk ikkonsindrat prudenti li jkun konkluż illi l-volumi ta' importazzjonijiet kurrenti li joriġinaw mill-Ġappun kien baxx meta mqabbel mal-volumi ta' importazzjonijiet matul il-perjodu ta' l-investigazzjoni oriġinali. Għalhekk l-ebda konklużjoni ma saret dwar il-probabbiltà tal-kontinwazzjoni tad-dumping.
3. Probabbiltà tar-rikorrenza ta' dumping
(23) Fin-nuqqas ta' koperazzjoni mill-fabbrikanti u esportaturi Ġappuniżi prinċipali, u skond l-Artikolu 18 tar-Regolament bażiku, ir-riżultati kellhom jiġu stabbiliti fuq l-bażi tal-fatti għad-disposizzjoni. Konsegwentement, u fin-nuqqas ta' fonti ta' informazzjoni ta' min joqgħod fuqha, l-analiżi dwar il-probabbiltà tar-rikorrenza ta' dumping, jekk il-miżuri jilħqu jiskadu, kienet ibbażata fuq informazzjoni prevista fit-talba għal reviżjoni kif ukoll fuq informazzjoni miksuba matul l-investigazzjoni mingħand l-industrija tal-Komunità u mingħand l-utenti tat-TCS.
(24) Skond it-talba, il-livell ta' dumping għall-head tal-kamera biss huwa ta' 30,6 %. Il-kalkolu korrispondenti fih numru ta' estimi konservattivi. Per eżempju, elementi oħrajn ta' TCS ma ttieħdux in konsiderazzjoni għall-iskop tal-kalkolu imsemmi hawn fuq għalkemm dawn xi kultant jingħataw mingħajr ħlas. Dan jindika illi l-livell propju ta' dumping f'każ illi jitneħħa d-dazju x'aktarx ikun ogħla minn 30,6 %.
(25) It-talba turi wkoll illi l-marġini ta' dumping jilħqu ta' l-anqas il-livell misjub fl-investigazzjoni oriġinali jekk il-miżuri jirneħħew.
(26) Fuq din il-bażi, u fin-nuqqas ta' infomazzjoni oħra aktar appropjata, ġie konkluż illi, jekk il-miżuri jiġu mħassrin, il-marġini ta' dumping jerġgħu jitilgħu fl-livelli sinifikattivi.
(27) F'dak li għandu x'jaqsam mal-volum probabbli ta' esporti ta' TCS lejn il-Komunità, instab illi skond l-informazzjoni għad-disposizzjoni, il-kapaċità ta' produzzjoni ta' TCS fil-Ġappun baqgħet ta' l-anqas fl-istess livell kif misjub fl-investigazzjoni oriġinali u huwa għoli biżżejjed li jippermetti li tkompli esportazzjoni konsiderevoli lejn il-Komunità kieku d-dazju kontra d-dumping kellu jiskadi. Dan huwa kkonfermat bill-fatt illi l-bejgħ ta' TCS immuntati fil-Komunità u f'pajjiżi terzi, li normalment jinkorporaw partijiet ta' valur għoli u kruċjali li joriġinaw mill-Ġappun, jindika li l-kapaċità ta' produzzjoni bażikament baqgħet ma nbidlitx.
(28) Barra minn hekk, minħabba n-natura mobbli tal-produzzjoni, il-kapaċità ta' produzzjoni għal dawn il-prodotti jekk ikun hemm bżonn tista' tespandi fi żmien ta'xhur. Tabilħaqq, il-fatt illi faċilitajiet ta' fabbrikazzjoni ta' wieħed mill-fabbrikanti u esportaturi jiġu trasferiti mill-US għall-Komunità f'perjodu ta' żmien ta' ftit xhur jindika b'mod ċar illi il-kapaċità ta' produzzjoni għall-prodott konċernat tista' tiġi kkreata/imkabbra jew imnaqqsa f'perjodu qasir ta' żmien. Jekk il-miżuri kontra d-dumping jiskadu, l-attivitajiet ta' fabbrikazzjoni għal TCS fil-Komunità jistgħu jiġu trasferiti lejn il-Ġappun u l-kapaċità ta' produzzjoni fil-Ġappun tista' faċilment tespandi sabiex terġa' tibda bl-esportazzjoni lejn il-Komunità
(29) Matul l-IIP, bl-eċċezjoni tas-Sony, il-fabbrikanti u esportaturi Ġappuniżi kollha ffabbrikaw it-TCS tagħhom għas-swieq ta' l-US u ta' l-Amerika Latina fil-Ġappun. Barra minn hekk, fuq il-bażi ta' l-informazzjoni għad-disposizzjoni ġie stabbilit illi TCS destinati għas-swieq Ġappuniżi u Asjatiċi kienu qegħdin jiġu manifatturati fil-Ġappun mill-fabbrikanti kollha. Barra minn hekk, attivitajiet R&D għal dawn il-prodotti kienu lokati fil-Ġappun ukoll minħabba li parti importanti minn dawn l-attivitajiet jibbenefikaw mhux biss lit-TCS imma wkoll kameras professjonali kif ukoll prodotti oħrajn. Il-fabbrikanti u esportaturi Ġappuniżi kienu kappaċi jadattaw għad-domanda li kienet qegħda tinbidel billi żiedu l-produzzjoni tagħhom fil-Ġappun meta s-suq espanda. Dan wassal għall-konklużjoni li kien hemm kapaċità ta' produzzjoni fil-Ġappun lesta biex tintuża meta l-konsum kemm fil-Komunità u madwar id-dinja jiżdied. Għalhekk, jekk il-miżuri kontra d-dumping jiskadu, hemm probabbiltà li x'aktarx tiżdied il-produzzjoni tal-fabbrikanti u esportaturi Ġappuniżi.
(30) Ġie konkluż illi l-kapaċità ta' produzzjoni eżistenti, kif ukoll il-possibilità li tiżdied jekk ikun neċessarju, tikkostitwixxi potenzal għall-fabbrikanti u esportaturi Ġappuniżi li jgħollu l-produzzjoni tagħhom u l-volumi ta' esportazzjoni lill-Komunità jekk ikun il-każ li l-miżuri kontra d-dumping jitneħħew. Meta tikkonsidra li l-faċilitajiet ta' riċerka u żvilupp kif ukoll il-faċilitajiet ta' produzzjoni għall-partijiet prinċipali tat-TCS kienu lokalizzati fil-Ġappun, dan jista' jirriżulta f'titjib fl-ekonomiji tad-daqs tal-fabbrikanti u esportaturi Ġappuniżi.
(31) Għandu jiġi nnotat ukoll illi ż-żewġ fabbrikanti u esportaturi Ġappuniżi li waqqfu faċilitajiet għall-immuntar ta' TCS fil-Komunità żammew il-produzzjoni għall-esportazzjoni lejn il-Komunità ta' prodotti li m'humiex suġġetti għal dazji kontra d-dumping fil-Ġappun i.e. vidjo tejp rekorders, heads tal-kamera b'unit għar-reġistrazzjoni fl-istess, inseparabbli "kaxxa", u kameras professjonali li ma jistgħux jiġu użati għax-xandir. Għalkemm kif imsemmi hawn fuq, dawn il-prodotti ma jaqgħux taħt l-investigazzjoni preżenti, il-linji ta' produzzjoni u kapaċità relatata neċessarja sabiex jiġu fabbrikati huma wkoll appropjati għall-produzzjoni ta' TCS. Fuq din il-bażi u fin-nuqqas ta' xi informazzjoni oħra minħabba n-nuqqas ta' koperazzjoni mill-fabbrikanti u esportaturi konċernati, ġie konkluż illi għalkemm l-imposizzjoni ta' dazju kontra d-dumping wasslet għal bidla fl-organizzazzjoni tal-produzzjoni tat-TCS mill-fabbrikanti u esportaturi konċernati, jekk il-miżuri kontra d-dumping jiskadu hemm il-probabbiltà li dan ibiddel is-sitwazzjoni.
4. Konklużjoni
(32) Jirriżulta minn dan ta' hawn fuq illi l-fabbrikanti u esportaturi Ġappuniżi għandhom il-potenzal li jgħollu l-produzzjoni tagħhom fil-Ġappun u l-volumi ta' esporti tagħhom ta' TCS lejn il-Komunità bi prezzijiet li huma baxxi aktar mill-prezz normali b'mod sinifikattiv.
(33) L-investigazzjoni ma kixfet l-ebda fatti li juru li s-sitwazzjoni dwar il-valur normali, prezzijiet għall-esportazzjoni u konsegwentement il-marġini ta' dumping stabbiliti fl-investigazzjoni oriġinali, l-investigazzjoni kontra l-assorbiment u l-investigazzjoni kontra l-evażjoni mit-taxxi tbiddlu b'mod sinifikativ. Ġie għalhekk konkluż illi, jekk il-miżuri jiġu mneħħijin, hemm il-probabbiltà ta' rikorrenza tad-dumping.
D. DEFINIZZJONI TA' L-INDUSTRIJA TAL-KOMUNITÀ
(34) L-investigazzjoni kkonfermat illi l-produzzjoni kollettiva taż-żewġ applikanti l-fabbrikanti tal-Komunità tammonta għal 100 % tal-fabbrikanti ta' TCS fil-Komunità. Iż-żewġ fabbrikanti għalhekk huma kkonsidrati li jikkostitwixxu l-industrija tal-Komunità fis-sens ta' l-Artikolu 4(1) u ta' l-Artikolu 5(4) tar-Regolament bażiku.
(35) F'dak li għandu x'jaqsam ma' l-operaturi ekonomiċi l-oħrajn fil-Komunità relatati mal-fabbrikanti u esportaturi Ġappuniżi, minħabba l-livell baxx ta' koperazzjoni, in-natura ta' l-attivitajiet tagħhom fil-Komunità ma setgħetx tiġi investigata fid-dettal, i.e. jekk dawn l-attivitajiet humiex sempliċiment operazzjonijiet ta' immuntar jew jekk hemmx ċertu valur miżjud ġewwa l-Komunità. Għalhekk ma setgħax jiġi determinat jekk dawn l-operazzjonijiet ta' immuntar humiex biżżejjed sabiex jiġu kwalifikati bħala kumpanniji li jiffabbrikaw il-prodott taħt konsiderazzjoni fil-Komunità. Barra minn hekk, minħabba r-relazzjoni tagħhom mal-fabbrikanti u esportaturi Ġappuniżi, kien ikkonsidrat li dawn għandhom jiġu esklużi mill-industrija tal-Komunità skond l-Artikolu 4(1)(a) tar-Regolament bażiku.
E. ANALIŻI TAS-SITWAZZJON FIS-SUQ TAL-KOMUNITÀ [9]
1. Rimarki preliminari
(36) Kif ġie deskritt hawn fuq, il-prodott taħt konsiderazzjoni fl-investigazzjoni preżenti huwa TCS li jikkonsisti f'head ta' kamera bi tlett jew aktar sensuri, ħġieġa minn fejn tara (view finder), stazzjon bażi jew unit għall-kontroll tal-kamera (CCU), panel għall-kontroll operazzjonali (OCP), panel prinċipali għall-kontroll (MCP) jew unit ta' struttura ta' organizzazzjoni prinċipali (MSU). Fil-prattika dawn il-komponenti jistgħu jibigħhu u għalhekk jistgħu ukoll jiġu importati jew flimkien jew separatament.
(37) L-investigazzjoni kkonfermat illi filwaqt li t-TCS mhux dejjem jikkonsistu f'dawn l-elementi msemmijin hawn fuq, huma kollha bilfors irid ikollhom head tal-kamera. Għalhekk, skond l-linja ta' approċċ li ttieħdet fl-investigazzjoni oriġinali, ġie deċiż li l-indikaturi ekonomiċi dwar is-sitwazzjoni ta' l-industrija tal-Komunità u s-sitwazzjoni fis-suq tal-Komunità tiġi espressa f'termini tan-numru ta' heads tat-telekameras ("TCHs").
2. Konsum
(38) Kif imsemmi hawn fuq, wieħed biss mill-fabbrikanti u esportaturi Ġappuniżi kkopera fl-investigazzjoni preżenti. Għalhekk, fil-konfront tal-fabbrikanti u esportaturi li ma kkoperawx u li għalihom l-investigazzjoni wriet illi dawn għadhom joperaw fis-suq tal-Komunità, il-Kummissjoni għamlet użu mill-aħjar fatti li kien hemm għad-disposizzjoni, skond l-Artikolu 18 tar-Regolament bażiku.
(39) Għalhekk, il-konsum apparenti ta' TCS fil-Komunità ġie stimat fuq il-bażi ta':
- l-volum ta' bejgħ fil-Komunità fuq informazzjoni provduta mill-industrija tal-Komunità u
- informazzjoni dwar il-volum ta' bejgħ tal-fabbrikanti u esportaturi Ġappuniżi fil-Komunità mogħtija mill-industrija tal-Komunità u stabbilita fuq il-bażi ta' kuntratti u appalti li tilfet l-industrija tal-Komunità u li ħadu l-fabbrikanti u esportaturi Ġappuniżi kollha fis-suq tal-Komunità. Din l-informazzjoni kienet ikkonsidrata ta' min joqgħod fuqha minħabba n-natura trasparenti tas-suq f'termini ta' daqs u numru ta' parteċipanti fis-suq, minħabba li dan ikun fornut l-aktar permezz ta' appalti. Barra minn hekk, l-informazzjoni provduta mill-utenti kkonfermat l-informazzjoni provduta mill-industrija tal-Komunità dwar l-attività tal-fabbrikanti u esportaturi Ġappuniżi.
(40) Minħabba l-livell baxx ta' koperazzjoni u l-fatt li l-informazzjoni statistika għad-disposizzjoni mingħand il-Eurostat f'dan il-qasam ma kinietx ikkonsidrata ta' min joqgħod fuqha, ma setgħax jiġi stabbilit jekk it-TCSs kienux importati bħala tali mill-Ġappun. Madankollu, indipendentement mill-oriġni tagħhom, dawn it-TCHs ġew effettivament mibjugħin fil-Komunità taħt l-isem tal-fabbrika rispettiva fis-suq tal-Komunità u għalhekk ġew inklużi fil-konsum ta' dan il-prodott mill-Komunità.
(41) Fuq din il-bażi, l-investigazzjoni wriet illi, filwaqt li l-konsum kien stabbli fl-1995 u l-1996, kien hemm espansjoni ġenerali fl-1997, li kompliet matul il-perjodu ta' investigazzjoni. Dan kien dovut, fost raġunijiet oħrajn, għall-bejgħ ta' TCHs għax-xandir tal-futbol tat-Tazza tad-Dinja li saret fi Franza fl-1998 u għall-introduzzjoni fis-suq ta' tip ġdid ta' TCH, i.e. camcorders, li bdiet mill-1997. F'termini ġenerali, mill-1995 sal-perjodu ta' l-investigazzjoni, il-konsum tal-Komunità żdied b'54 %, li laħaq madwar 1500 unitajiet matul il-perjodu ta' l-investigazzjoni.
3. Importazzjonijiet u bejgħ ta' TCHs mill-fabbrikanti u esportaturi Ġappuniżi lejn il-Komunità
(42) Wara l-imposizzjoni tad-dazju definittiv kontra d-dumping fuq l-importazzjonijiet ta' TCHs li joriġinaw mill-Ġappun fl-1994, dawn l-importazzjonijiet naqsu b'mod sinifikanti. Kif ikkonfermat mid-deterrent imsemmi hawn fuq, partijiet u investigazzjonijiet dwar l-US, dawn l-importazzjonijiet ġew sostitwiti bl-importazzjonijiet ta' ċertu partijiet ta' TCS li joriġinaw mill-Ġappun li wara jiġu mmuntati fil-Komunità minn ċertu fabbrikanti u esportaturi Ġappuniżi u, fil-każ ta' wieħed mill-fabbrikanti u esportaturi Ġappuniżi, b'TCHs mhux kompluti li jiġu importati mill-US. Tabilħaqq, l-investigazzjoni kurrenti wriet illi il-fabbrikanti u esportaturi Ġappuniżi komplew ibigħhu TCHs fis-suq tal-Komunità taħt l-ismijiet tal-fabbriki tagħhom.
(43) Għalhekk, it-tnaqqis fl-importazzjonijiet ta' TCHs li joriġinaw mill-Ġappun għandu jidher bħala konsegwenza tad-dazju kontra d-dumping fis-seħħ sa mill-1994. Il-fatt illi dawn l-importazzjonijiet ġew sostitwiti bil-bejgħ ta' TCHs immuntati fil-Komunità li fihom partijiet li joriġinaw mill-Ġappun juri li, kif spjegat hawn taħt, hemm il-probabbiltà li jkun hemm importazzjonijiet mill-pajjiż konċernat fl-istess livelli li nstabu fl-investigazzjoni oriġinali, jekk il-miżuri kontra d-dumping jitneħħew.
4. Sitwazzjoni ekonomika ta' l-industrija tal-Komunità
(44) Skond l-Artikolu 3(5) tar-Regolament bażiku, ġew eżaminati l-fatturi relevanti kollha u l-indiċi li għandhom effett fuq l-istat ta' l-industrija tal-Komunità.
(45) L-indikaturi ekonomiċi dwar is-sitwazzjoni ta' l-industrija tal-Komunità jridu jidhru fid-dawl ta' investigazzjonijiet preċedenti dwar it-TCS li joriġinaw mill-Ġappun, i.e. l-investigazzjoni oriġinali fl-1994 u l-investigazzjoni sussegwenti kontra l-assorbiment li wasslet għal żieda fir-rati ta' dak id-dazju kontra d-dumping. L-investigazzjoni preżenti wriet illi din ta' l-aħħar kellha effett posittiv fuq is-sitwazzjoni ta' l-industrija tal-Komunità. Minn barra dan, żewġ fatturi oħrajn relatati ma' l-iżviluppi teknoloġiċi wkoll kellhom impatt fuq xi wħud mill-indikaturi ta' hawn taħt, i.e. l-introduzzjoni ta' camcorders imsemmijja hawn fuq, mudell ġdid ta' TCHs, fis-suq mill-1997 u l-iżvilupp ta' ġenerazzjoni ġdida ta' TCHs diġitali li wkoll bdew fl-1997.
4.1. Produzzjoni
(46) Il-produzzjoni totali ta' TCHs mill-industrija tal-Komunità naqset b'mod sinifikattiv bejn l-1995 u l-1996, i.e. bi 32 %, wara reġgħet żdiedet b'mod stabbli bejn l-1997 u l-perjodu ta' investigazzjoni, madankollu mingħajr qatt ma reġgħet laħqet il-livelli ta' l-1995. F'dan is-sens il-produzzjoni segwiet l-evoluzzjoni tas-suq tal-Komunità sa mill-1997.
4.2. Kapaċità ta' produzzjoni u kapaċità ta' utilizzazzjoni
(47) Matul l-IIP il-kapaċità ta' produzzjoni ta' l-industrija tal-Komunità baqgħet stabbli. Il-kapaċità ta' utilizzazzjoni għat-TCHs niżlet bejn l-1995 u l-1996, i.e. bi 32 %, li reġgħet żdiedet lejn il-perjodu ta' l-investigazzjoni. Dan l-iżvilupp bl-istess mod jirrifletti iż-żieda fil-volumi tal-produzzjoni msemmijja hawn fuq.
4.3. Volumi ta' bejgħ
(48) Il-bejgħ ta' l-industrija tal-Komunità naqas b'10 % bejn l-1995 u l-1996 u minn dak iż-żmien sa l-1997 u l-perjodu ta' l-investigazzjoni, i.e. f'termini ġenerali żdied b'21 % bejn l-1995 u l-perjodu ta' l-investigazzjoni, fejn laħħaq madwar 850 unitajiet, madankollu, mingħajr ma rrifletta l-espansjoni tal-konsum tal-Komunità, li żdied b'mod sostanzjali, i.e. b'54 %, matul l-istess perjodu ta' żmien.
4.4. Ishma fis-suq
(49) In-nuqqas b'mod stabbli tas-sehem fis-suq ta' l-industrija tal-Komunità bejn l-1995 u l-perjodu ta' l-investigazzjoni b'aktar minn 16 -il punt perċentwali, li laħħaq madwar 60 % matul il-perjodu ta' l-investigazzjoni, juri li l-industrija tal-Komunità ma bbenefikatx mill-espansjoni fil-konsum tal-Komunità jew mill-kondizzjonijiet tas-suq favorevoli sa mill-1997 li rriżulta mill-konklużjoni ta' l-investigazzjoni kontra l-assorbiment.
4.5. Impiegi
(50) L-impiegi baqgħu stabbli sa mill-1996, f'liema sena kienu żdiedu b'20 %, bħala riżultat ta' l-introduzzjoni ta' camcorders u ġenerazzjoni ġdida ta' TCS diġitali.
4.6. Investiment
(51) L-investimenti naqsu b'mod sostanzjali bejn l-1995 u l-1996, i.e. b'21 %, wara l-evoluzzjoni negattiva fil-produzzjoni u l-bejgħ ta' l-industrija tal-Komunità. Dawn reġgħu żdiedu b'mod sostanzjali fl-1997, b'madwar 100 %, minħabba, fost raġunijiet oħġrajn, l-investimenti f'riċerka u żvilupp relatati ma' l-iżvilupp ta' ġenerazzjoni ġdida ta' TCS diġitali imma reġgħu naqsu b'mod sinifikattiv fil-perjodu ta' l-investigazzjoni.
4.7. Profitabilità
(52) Fl-1995 u b'mod speċjali fl-1996, l-industrija tal-Komunità sofriet telf sinifikanti li naqas biss sa mill-1997 fi żmien meta, fost affarijiet oħrajn, ir-rata ta' anti-dumping imposta fuq it-TCS li joriġinaw mill-Ġappun kienet ġiet mgħollija u l-camcorders kienu ġew introdotti fis-suq b'suċċess. Madankollu, matul dan il-perjodu, il-bejgħ ta' l-industrija tal-Komunità kompla jagħmel telf. Dan it-telf kien għadu f'livell ta' madwar -10 % fuq bejgħ nett matul il-perjodu ta' investigazzjoni.
5. Konklużjoni dwar is-sitwazzjoni fis-suq tal-Komunità
(53) L-investigazzjoni wriet illi d-dazju kontra d-dumping rari ġie mħallas matul l-IIP. Tabilħaqq, f'dak li għandu x'jaqsam ma' l-imposizzjoni ta' dazji kontra d-dumping fuq l-importazzjonijiet ta' TCHs li joriġinaw mill-Ġappun, dawn ġew sostitwiti b'importazzjonijiet ta' partijiet ta' TCHs li joriġinaw mill-Ġappun, li kienu suġġetti għal investigazzjonijiet kontra l-ħrib mill-ħlas u kontra d-dumping sa mill-1998. Madankollu, l-iżvilupp fis-suq wara l-imposizzjoni tal-miżuri juri li l-fabbrikanti u esportaturi Ġappuniżi komplew ibigħhu TCHs fis-suq tal-Komunità.
(54) F'dak li għandu x'jaqsam mal-komportament tal-fabbrikanti u esportaturi Ġappuniżi f'dak li għandu x'jaqsam ma' prezzijiet, l-investigazzjoni kontra l-assorbiment konkluża fl-1997 uriet illi l-prezzijiet ta' l-esportazzjoni tal-fabbrikanti u esportaturi Ġappuniżi kienu niżlu taħt il-livell ta' l-1994.
(55) Wara l-imposizzjoni ta' miżuri kontra d-dumping fl-1994, u waqt l-IIP kollu, is-sitwazzjoni ta' l-industrija tal-Komunità tjiebet f'dak li għandu x'jaqsam ma' xi wħud mill-indikaturi ekonomiċi li ġew eżaminati. Saru sforzi kontinwi sabiex il-proċess ta' produzzjoni jkun razzjonalizzat u saru wkoll investimenti ġodda, li wrew li l-industrija għadha vijabbli. Madankollu, l-istima komplessiva ta' l-indikaturi ekonomiċi matul l-IIP ma turix żvilupp favorevoli. Tabilħaqq, matul l-IIP, il-volum fil-bejgħ ta' l-industrija tal-Komunità ma segwiex it-tendenza li jkompli jikber bħat-tendenza tas-suq u żdied biss b'21 % meta l-konsum tal-Komunità espanda b'54 %. Dawn it-tendenzi opposti rriżultaw f'telf fis-sehem fis-suq ta' l-industrija tal-Komunità b'16 -il punt perċentwali. Barra minn hekk, għalkemm it-telf tagħha naqas matul l-IIP, l-industrija tal-Komunità kompliet issofri telf ta' madwar -10 % matul il-perjodu ta' l-investigazzjoni billi f'din l-industrija, livell ta' profitt ta' 15 % jrid jiġi kkonsidrat neċessarju sabiex jiffinanzja l-investiment neċessarju sabiex wieħed jibqa' aġġornat ma' l-aħħar żviluppi teknoloġiċi.
(56) Għalhekk fuq il-bażi ta' dak li ntqal ħawn fuq, minkejja il-miżuri fis-seħħ, minħabba l-pressjoni kontinwa fuq il-prezzijiet mill-fabbrikanti u esportaturi Ġappuniżi, l-industrija tal-Komunità baqgħet f'sitwazzjoni ekonomika diffiċli. Din il-pressjoni fuq il-prezzijiet ma ħallietx lill-industrija tal-Komunità tirkupra kompletament mill-effetti ta' prattiċi ta' dumping li kienu saru u li għadhom għaddejjin.
F. PROBABBILTÀ TA' KONTINWAZZJONI U/JEW RIKORRENZA TA' DUMPING LI JWASSAL GĦAL TELF
(57) Sabiex jiġi stimat l-effett probabbli ta' l-iskadenza tal-miżuri fis-seħħ, u jittieħed kont tal-fatt illi l-industrija tal-Komunità għadha f'sitwazzjoni diffiċli, kienu kkunsidrati l-elementi li ġejjin, ma' dawk li kienu diġà ġew imsemmijin hawn fuq.
(58) L-investigazzjoni kurrenti wriet illi l-fabbrikanti u esportaturi Ġappuniżi komplew ibigħhu TCHs fis-suq tal-Komunità taħt l-isem tal-fabbrika tagħhom [10].
(59) Tabilħaqq, il-bejgħ ta' TCHs mill-fabbrikanti u esportaturi Ġappuniżi fil-Komunità żdied b'mod konsiderevoli matul il-perjodu ta' l-investigazzjoni f'termini ta' volum bejn l-1995 u l-perjodu ta' l-investigazzjoni, i.e. b'157 %, li laħħaq madwar 600 unità.
(60) F'dak li għandu x'jaqsam ma' l-iżvilupp tas-sehem tagħhom fis-suq, it-tendenza ġenerali turi żieda kostanti u sinifikanti bejn l-1995 u l-perjodu ta' l-investigazzjoni, i.e. b'aktar minn 16 -il punt perċentwali, fejn laħaq livell ta' madwar 40 % matul il-perjodu ta' l-investigazzjoni.
(61) F'dak li għandu x'jaqsam mal-prezzijiet tal-bejgħ tal-fabbrikanti u esportaturi Ġappuniżi tat-TCHs mibjugħin fis-suq tal-Komunità, l-investigazzjoni wriet li dawn kienu iktar baxxi mill-prezzijiet tal-bejgħ ta' l-industrija tal-Komunità b'mod sinifikanti.
(62) Il-fabbrikanti u esportaturi Ġappuniżi ma pprovdew l-ebda informazzjoni dwar il-prezzijiet ta' bejgħ. Madankollu, ġie stabbilit illi l-bejgħ magħhmul permezz ta' appalti kemm mill-industrija tal-Komunità kif ukoll mill-fabbrikanti u esportaturi Ġappuniżi rrappreżenta parti importanti mill-bejgħ kollu ta' TCHs matul l-IP (madwar 40 %). Fuq il-bażi ta' appalti li l-informazzjoni dwarhom nġiebet mingħand l-industrija tal-Komunità u l-utenti, l-prezzijiet offerti mill-fabbrikanti u esportaturi kienu, b'mod ġenerali, orħos mill-prezzijiet offruti mill-industrija tal-Komunità kemm għall-appalt kollu [11] kif ukoll għal TCHs meħudin waħedhom. F'wieħed mill-appalti analizzati, il-prezzijiet globali offruti minn fabbrikant u esportatur Ġappuniż wieħed kienu 37 % orħos minn dawk offruti minn produttur tal-Komunità. F'dan l-appalt, il-fabbrikant tal-Komunità kellu jagħti skont addizzjonali ta' 40 % sabiex jirbaħ l-appalt. Appalt ieħor fi Stat Membru ieħor wera li, fit-tieni taqsima tan-negozjati u minkejja li kienu għamlu skonti sinifikanti bejn l-ewwel u t-tieni taqsima, l-offerta finali tal-fabbrikant u u esportatur Ġappuniż xorta kienet għadha 20 % orħos mill-offerta tal-fabbrikant tal-Komunità li kien qiegħed jipparteċipa għall-appalt. F'dawn iċ-ċirkostanzi, dan ta' l-aħħar tilef l-appalt.
(63) Ġie stabbilit ukoll illi l-prezzijiet orħos li ġew offerti matul l-offerti għall-appalt bilfors li jinfluwenzaw il-prezzijiet kollha li jiġu negozzjati f'operazzjonijiet li jsiru wara u appalti sussegwenti li jsiru fl-istess Stat Mambru. Isegwi li l-komportament tal-prezzijiet fl-appalti fil-fatt influwenza sehem sinifikament ogħla mill-40 % minnu li kienu direttament regolati bl-appalti. Għalhekk l-analiżi ta' l-appalti ma wrietx biss kemm il-prezzijiet offerti mill-industrija tal-Komunità ġew affettwati mill-prezzijiet baxxi offruti mill-fabbrikanti u esportaturi Ġappuniżi waqt l-offerti għall-appalt (sa 37 %) imma wkoll l-effett li kellhom l-importazzjonijiet li kienu oġġett ta' dumping fuq il-prezzijiet ta' bejgħ ta' l-industrija tal-Komunità fejn kellhom jinżlu ħafna.
(64) Dawn id-differenzi għandhom jidhru filwaqt li wieħed irid iżomm f'moħħu illi s-suq għat-TCS instab li hu sensittiv għall-prezz u hu trasparenti, b'numru żgħir ta' partijiet li jieħdu sehem, u li l-industrija tal-Komunità ġarrbet telf ta' madwar 10 %, billi fl-industrija ta' dan it-tip ta' teknoloġija għolja profit ta' 15 % huwa kkonsidrat xieraq sabiex l-industrija tkun tista' żżomm il-pass ta' l-iżviluppi teknoloħiċi.
(65) Fuq din il-bażi, jekk il-miżuri jiġu mħassrin, hemm il-probabbiltà li l-fabbrikanti u esportaturi Ġappuniżi jerġgħu jiffabbrikaw TCS sħaħ fil-Ġappun, kif imsemmi hawn fuq, il-kapaċità ta' produzzjoni teżisti, id-dipartimenti għar-riċerka u l-iżvilupp qegħdin f'posthom u minn hemm ikunu jistgħu jibbenefikaw mill-ekonomiji tad-daqs. Barra minn hekk, ġie kkonsidrat li l-fabbrikanti u esportaturi x'aktarx ikomplu jbigħu il-prodotti tagħhom fis-suq tal-Komunità bi prezzijiet imnaqqsin b'mod sinifikanti minn dawk ta' l-industrija tal-Komunità, u għalhekk jikkontribwixxu għall-kontinwazzjoni tas-sitwazzjoni li twassal għal telf għall-industrija tal-Komunità.
(66) F'dak li għandu x'jaqsam mal-komportament tal-fabbrikanti u esportaturi Ġappuniżi f'pajjiżi terzi, fuq il-bażi ta' l-informazzjoni mqiegħdha għad-disposizzjoni mill-industrija tal-Komunità, il-komportament tal-fabbrikanti u esportaturi Ġappuniżi fil-Komunità huwa parallel mal-komportament tagħhom fl-US. Fiż-żewġt iswieq, il-prezzijiet Ġappuniżi kienu, b'mod ġenerali, orħos minn dawk ta' l-industrija tal-Komunità u dan matul l-IIP kollu, imma bl-aktar mod partikolari fl-1998.
(67) B'aktar mod speċifiku, meta tiġi analizzata l-informazzjoni għad-disposizzjoni fuq appalti fis-swieq ta' l-Amerika ta' Fuq, instab illi l-fabbrikanti u esportaturi Ġappuniżi kienu qegħdin jagħmlu skonti sa 70 % mil-lista tal-prezzijiet tagħhom u li konsegwentement l-prezzijiet offruti minnhom kienu sa 50 % orħos mill-prezzijiet offruti mill-industrija tal-Komunità. Barra minn hekk, ċertu elementi ta' TCS jew anke tagħmir ieħor mibjugħ mat-TCS fl-istess appalt, kienu xi kultant offruti b'xejn jew bi skonti għoljin ħafna, bħalma diġà ssemma, ta' 70 %.
(68) Barra minn hekk, fuq il-bażi ta' l-informazzjoni għad-disposizzjoni dwar offerti għal appalti li saru fl-Amerika Latina, l-prezzijiet offruti mill-fabbrikanti u esportaturi Ġappuniżi kienu wkoll orħos minn dawk ta' l-industrija tal-Komunità fi proporzjonijiet simili u kien jeżisti wkoll l-istess komportament relatat ma' skonti u l-prodotti li ġew offruti mingħajr ħlas.
(69) Minn dan ta' hawn fuq, ġie konkluż illi, fin-nuqqas ta' miżuri, il-prezzijiet tal-fabbrikanti u esportaturi Ġappuniżi jistgħu ta' l-anqas jibqgħu kif inhuma bħalissa fis-suq tal-Komunità li huma sinifikativament orħos minn dawk ta' l-industrija tal-Komunità u hemm il-potenzal li jorħsu għal-livelli tal-prezzijiet li jikkomparaw ma' importazzjonijiet li joriġinaw mill-Ġappun fis-swieq ta' l-Istati Uniti, Kanadiż, u Latin Amerikan jew għal livell ta' prezzijiet li nstabu fl-investigazzjoni oriġinali.
Konklużjoni dwar ir-rikorrenza ta' dumping li jwassal għal telf
(70) Wara dak li ntqal hawn fuq, jiġifieri l-fatturi li ġejjin:
- minkejja l-miżuri fis-seħħ, l-industrija tal-Komunità kienet għadha f'sitwazzjoni ekonomika diffiċli;
- il-bejgħ ta' TCHs fabbrikati mill-fabbrikanti u esportaturi Ġappuniżi kellhom posizzjoni eċċezzjonalment qawwija fuq is-suq tal-Komunità u sar bi prezzijiet estremament baxxi meta mqabblin mal-prezzijiet ta' l-industrija tal-Komunità;
- il-prezzijiet li l-fabbrikanti u esportaturi Ġappuniżi jistgħu iżommu fin-nuqqas tal-miżuri kontra d-dumping ġew determinati bħala potenzalment baxxi ħafna jekk wieħed jikkonsidra l-komportament tal-fabbrikanti fis-swieq ta' l-Amerika ta' Fuq u Latin Amerikan, fejn il-prezzijiet tagħhom kienu orħos minn dawk ta' l-industrija tal-Komunità;
- l-informazzjoni għad-disposizzjoni dwar il-kapaċità ta' produzzjoni fil-Ġappun kif ukoll dwar il-possibiltà li jespandu meta jkun neċessarju sabiex jirrispondu għall-espansjoni fid-domanda jagħtu indikazzjoni li l-fabbrikanti u esportaturi Ġappuniżi għandhom il-potenzal li jgħollu l-produzzjoni u l-volumi ta' esportazzjoni;
- anke meta kien hemm dazju kontra d-dumping għoli li jlaħħaq sal-200 %, il-fabbrikanti u esportaturi Ġappuniżi xorta kienu kappaċi joffru prezzijiet li kienu orħos minn dawk ta' l-industrija tal-Komunità, u għalhekk jagħtu l-indikazzjoni li huma kappaċi jżommu politika ta' prezz aggressiva minkejja l-miżuri fis-seħħ;
huwa konkluż li, jekk il-miżuri jitneħħew, hemm il-probabbiltà ta' rikorrenza ta' dumping li jwassal għal telf u li l-miżuri li bħalissa huma fis-seħħ għandhom jinżammu.
G. INTERESS TAL-KOMUNITÀ
1. Daħla
(71) Skond l-Artikolu 21 tar-Regolament bażiku, il-Kummissjoni eżaminat jekk il-prolongament tal-miżuri kontra d-dumping eżistenti jkunx kontra l-interess tal-Komunità in ġenerali. Id-determinazzjoni ta' l-interess tal-Komunità kienet bażata fuq stima ta' l-interessi kollha involuti.
(72) Sabiex jiġi stimat l-impatt probabbli tal-kontinwazzjoni jew tat-twaqqif tal-miżuri, il-Kummissjoni talbet informazzjoni mingħand l-industrija tal-Komunità u l-utenti tat-TCS. Il-Kummissjoni bagħtet kwestjonarji lil aktar minn sittin utent tal-prodott kkonċernat. Kienu rċevuti 15 -il risposta, għalkemm l-informazzjoni provduta kienet f'ħafna każijiet mhux kompleta.
(73) Wieħed għandu jiftakar illi, fl-investigazzjoni preċedenti, l-adozzjoni ta' miżuri kienet ikkonsidrata li ma tmurx kontra l-interessi tal-Komunità. Barra minn hekk għandu jiġi notat illi l-investigazzjoni preżenti hija reviżjoni, għalhekk li tanalizza sitwazzjoni fejn il-miżuri kontra d-dumping diġà jeżistu. Konsegwentement, din l-investigazzjoni għandha tgħin sabiex jiġi stimat xi impatt negattiv li l-miżuri kontra d-dumping li hemm bħalissa seta' kellhom fil-passat fuq il-partijiet konċernati.
(74) Fuq din il-bażi ġie stimat, jekk, minkejja l-konklużjonijiet dwar il-probabbiltà u/jew rikorrenza ta' dumping li jwassal għal telf, jeżistux raġunijiet sodi li jistgħu iwasslu għall-konklużjoni li m'huwiex fl-interess tal-Komunità li f'dan il-każ jinżammu l-miżuri.
2. Interessi ta' l-industrija tal-Komunità
(75) Huwa kkonsidrat illi jekk ma jinżammux il-miżuri kontra d-dumping stabbiliti fl-investigazzjoni preċedenti, hemm il-probabbiltà li d-dumping li jwassal għal telf ikompli jew ikun rikorrenti u li s-sitwazzjoni ta' l-industrija tal-Komunità, li għandha fraġli, tkompli tiddeterjora.
(76) Kif ġie muri hawn fuq, l-industrija tal-Komunità kienet affettwata mill-bejgħ ta' TCHs bi prezzijiet baxxi mill-fabbrikanti u esportaturi Ġappuniżi waqt l-IIP. Ġie għalhekk ikkonsidrat illi l-għan tal-miżuri kontra d-dumping taħt reviżjoni, i.e. sabiex terġa' tiġi stabbilita kompetizzjoni ġusta fis-suq tal-Komunità bejn il-produtturi tal-Komunità u l-produtturi u esportaturi minn pajjiżi terzi, għadu ma ntlaħaqx kompletament.
(77) L-industrija tal-Komunità wriet li hi strutturalment vijabbli u industrija li tirnexxi, kapaċi li tadatta il-gamma tal-prodotti tagħha għall-kondizzjonijiet ta' kompetizzjoni fis-suq li dejjem jinbiddlu u anke li tiggwadanja vantaġġ teknoloġiku fl-iżvilupp tat-teknoloġija diġitali, li ġie kkonfermat b'mod partikolari bl-investiment li għamlet matul l-IIP.
(78) Madankollu, ma jistgħax jiġi eskluż illi din l-industrija tista' tnaqqas l-attivitajiet ta' fabbrikazzjoni tagħha għall-prodott konċernat fil-Komunità jekk il-miżuri kontra d-dumping ma jinżammewx. Din il-konklużjoni hija ġustifikata minħabba d-dewmien tas-sitwazzjoni ta' profitabilità negattiva (matul il-perjodu ta' l-investigazzjoni, l-industrija tal-Komunità ġarrbet telf ta' madwar 10 %). Kif imsemmi hawn fuq, mingħajr il-miżuri kontra d-dumping, hemm il-probabbiltà li jerġgħu jibdew l-importazzjonijiet ta' TCHs li joriġinaw mill-Ġappun u l-effett tagħhom li jbaxxu l-prezzijiet ikompli jġib fix-xejn l-isforzi ta' l-industrija tal-Komunità sabiex terġa' tikseb marġni sodisfaċenti ta' profitabbilità, li huwa b'mod speċjali neċessarju sabiex wieħed iżomm aġġornat ma' l-iżviluppi teknoloġiċi f'dan it-tip ta' industrija. Barra minn hekk, minħabba li ċertu operazzjonijiet fil-produzzjoni tat-TCHs jirrikjedu xogħol intensiv, hemm possibilità kbira li dawn jiġu rilokati għal pajjiżi fejn ix-xogħol huwa rħis sabiex jiġu mnaqqsin l-ispejjeż.
(79) Tabilħaqq, jekk is-sitwazzjoni ekonomika, diġà deterjorata, ta' l-industrija tal-Komunità tkompli tiddeterjora, tista' tkun kostretta tnaqqas l-attivitajiet ta' fabbrikazzjoni tagħha fil-Komunità, u madwar 250 impieg li għandhom x'jaqsmu direttament mal-prodott konċernat ikunu fil-periklu. Jekk, madankollu il-miżuri kontra d-dumping jibqgħu fis-seħħ, din l-industrija tkun kapaċi żżomm u tkompli tiżviluppa l-attivitajiet tagħha fil-Komunità. Barra minn dan, numru ieħor ta' impiegi li indirettament huma relatati mal-fabbrikazzjoni ta' TCS, l-aktar fir-riċerka u żvilupp ikunu garantiti. Għalhekk, l-impiegi fil-Komunità relatati ma' TCS ikunu garantiti u jista' anke jkun mistenni li jiżdiedu jekk il-miżuri kontra d-dumping jibqgħu fis-seħħ.
(80) F 'dak li għandu x'jaqsam ma' żviluppi fir-riċerka u żvilupp, il-fabbrikazzjoni ta' sistemi ta' telekameras tista' tħalli effetti ta' benefiċċju kbir waqt l-iżvilupp li huma relatati l-aktar ma' l-iżvilupp ta' parti tat-TCHs, i.e. il-blokk CCD, minħabba li l-komponenti tagħha jiġu wżati wkoll għall-applikazzjonijiet oħrajn bħal sistemi ta' sigurtà, u applikazzjonijiet mediċi, industrijali u ta' telekomunikazzjoni. Barra minn hekk, l-eżistenza ta' industrija tal-Komunità li tiffabbrika TCS għandha impatt fuq l-industrija televiżiva kollha, i.e. mill-iżvilupp u l-fabbrikazzjoni tat-tagħmir għax-xandir sal-fabbrikazzjoni ta' settijiet tat-televiżjoni u rekorders, imma din jista' wkoll ikollha effett fuq l-istandards stabbiliti għas-settur televiżiv tal-Komunità fil-futur qrib.
(81) Minħabba dak li ntqal hawn fuq, ġie konkluż illi, il-prolongament tal-miżuri sabiex ibiegħu l-effetti negattivi ta' l-importazzjonijiet oġġett ta' dumping li jistgħu jipperikolaw l-eżistenza ta' l-industrija tal-Komunità u konsegwentement ta' numru ta' impiegi l-industrija, huwa neċessarju. Għandu wkoll jiġi kkonsidrat illi jekk din l-industrija ta' teknoloġija għolja tispiċċa, ser ikun hemm impatt negattiv fuq l-industrija televiżiva in ġenerali.
3. Interess ta' importaturi relatati u operaturi ekonomiċi fil-Komunità
(82) F'dak li għandu x'jaqsam ma' operaturi ekonomiċi fil-Komunità relatati ma' fabbrikanti u esportaturi Ġappuniżi, hemm il-probabbiltà li d-deċiżjoni li jinżammu l-miżuri kontra d-dumping ikollha effetti posittivi f'relazzjoni mal-produzzjoni u l-impiegi fil-Komunità, minħabba li xi wħud mill-attivitajiet ta' fabbrikazzjoni ta' TCS li jsiru fil-Komunità isiru aktar u aktar importanti kif evidenzat wara l-bidu ta' l-investigazzjoni ta' l-US u ma jergħux jiġu rilokati fil-Ġappun.
4. Interess ta' l-utenti
(83) L-utenti ta' TCS kienu l-aktar kumpanniji tax-xandir liċenzati li jxandru l-programmi tagħhom billi jużaw t-tagħmir tagħhom. Madankollu, kien hemm ukoll xandara liċenzati li ma xandrux il-programmi tagħhom kif ukoll kumpanniji li jiffabbrikaw makkinarju li jfornu tagħmir inkluż sistemi ta' kameras kif ukoll ekwipaġġ lill-klijenti tagħhom u, fl-aħħar, kumpanniji li jikru li jipprovdu kameras u tagħmir ieħor lil diversi klijenti. Dawn l-utenti kollha ta' TCS normalment xtraw direttament mingħand il-fabbrikanti ta' TCS.
(84) Ħmistax minn sittin utent biss minn dawk li l-Kummissjoni kienet bagħtitilhom il-kwestjonarju rrispondew u kkoperaw parzjalment. Il-livell u l-grad baxx ta' koperazzjoni nnifsu huwa indikazzjoni li dan is-settur ma ġarrabx xi effett negattiv sostanzjali fis-sitwazzjoni ekonomika tiegħu bħala riżultat tal-miżuri kontra d-dumping.
(85) Din il-konklużjoni kienet taqbel mar-riżultati ta' proċeduri preċedenti fejn kien instab illi għall-utenti t-TCS ma kienux fattur sinifikanti fl-ispejjeż, minħabba li f'relazzjoni mal-produzzjoni tagħhom tal-programmi li jixxandru, dawn kienu jammontaw għal proporzjon żgħir mill-ispejjeż totali. Tabilħaqq, meta tħares biss lejn l-ispejjeż tat-tagħmir ta' l-utenti, l-ispejjeż f'TCS jirrappresentaw madwar 10 % ġewwa studjo u laħħqu sa 20 % f'vettura żgħira għax-xandir minn barra. Madankollu, meta tħares lejn l-ispejjeż totali ta' kumpannija tax-xandir, u mhux biss lejn it-tagħmir, il-persentaġġ naqas minħabba li kien hemm spejjeż aktar importanti bħall-produzzjoni tal-programm, personàl, overheads, eċċ. li kienu kollha ‘l fuq mis-sempliċi spiża ta' TCS. Barra minn dan, il-medja ta' kapaċità ta' utilità ta' TCS ġiet stmata mill-utenti li kkoperaw għal tmien snin li eċċezzjonalment tista' tlaħħaq aktar minn ħmistax -il sena, li jfisser li TCS m'humiex fattur ta' spiża rikorrenti għall-utenti.
(86) Bl-istess mod, f'termini ġenerali, l-effetti fuq kull kategorija ta' utenti kienu relattivament limitati meta mqabblin mad-daqs tal-qligħ globali tal-kumpanniji li jxandru u ta' kumpanniji oħrajn li jużaw TCS, i.e. ix-xiri ta' TCS jirrappreżenta madwar 0,1 % tal-qligħ globali tal-kumpanniji li jxandru u madwar 1 % tal-qligħ ta' kumpanniji li jagħhmlu produzzjonijiet u li jikru.
(87) L-investigazzjoni wriet ukoll, kif msemmi hawn fuq, li l-prezzijiet ta' TCS fil-Komunità bl-ebda mod ma żdiedu b'mod sinifikanti wara l-imposizzjoni ta' dazju kontra d-dumping fuq importazzjonijiet ta' TCS li joriġinaw mill-Ġappun. Tabilħaqq, ċertu utenti komplew jużaw, u anke bdew jixtru TCS fabbrikati mill-fabbrikanti u esportaturi li joriġinaw mill-Ġappun. Għalhekk dawn il-miżuri ma kienux ta' deterrent għall-utenti ta' TCS li jwassalhom ibiddlu is-sors tal-fornitura. Għalhekk, kull żidea fil-prezz ta' l-importazzjonijiet apparentament ma kienx tali li tikkostitwixxi inkonvenjent sinifikanti.
(88) Fuq il-bażi ta' dak li ntqal hawn fuq, jista' jiġi eskluż li l-miżuri kontra d-dumping kellhom xi influwenza negattiva sinifikanti fuq s-sitwazzjoni ta' l-ispejjeż u fuq il-profitabilità ta' l-utenti tal-prodott konċernat. Għalhekk, ir-riżultat tal-miżuri kontra d-dumping fis-seħħ ma kienx li jagħlaq is-suq tal-Komunità għal TCS fabbrikati minn fabbrikanti u esportaturi Ġappuniżi, imma aktar li jopponi l-prattiċi ta' kummerċ inġusti u li jirrimedjaw sa ċertu punt l-effetti ta' distorsjoni ta' l-importazzjoni li hi l-oġġett ta' dumping.
(89) Sa minn meta l-miżuri kienu fis-seħħ għal ċertu perjodu ta' żmien u kieku jibqgħu fl-istess livell, jista' jiġi konkluż li dan ma jimplika l-ebda deterjorament tas-sitwazzjoni ta' l-utenti.
5. Kompetizzjoni u effetti ta' distorsjoni tal-kummerċ
(90) F'dak li għandu x'jaqsam ma' l-effetti fuq il-kompetizzjoni fil-Komunità, xi partijiet interessati argumentaw illi, jekk il-miżuri kontra d-dumping jibqgħu fis-seħħ, dan iwassal għall-għajbien tal-fabbrikanti u esportaturi konċernati mis-suq tal-Komunità, u għalhekk inaqqas b'mod konsiderevoli l-kompetizzjoni, u għal żieda fil-prezzijiet ta' TCS.
(91) Madankollu, jidher li l-probabbiltà hija aktar li l-fabbrikanti u esportaturi Ġappuniżi jibqgħu ikomplu jbigħu TCS għalkemm bi prezzijiet li ma jikkawżawx telf, minħabba li għandhom bażi teknoloġika qawwijja, posizzjoni b'saħħitha fis-suq u faċilitajiet għall-produzzjoni fil-Komunità. Din il-konklużjoni hija kkonfermata b'aktar żviluppi għall-imposizzjoni ta' dazju kontra d-dumping fl-1994 u taż-żieda fir-rata fl-1997, li ma wasslitx għal xi effett negattiv għall-kompetizzjoni fis-suq tal-Komunità.
(92) Minħabba l-iżvilupp teknoloġiku mgħaġġel f'dan is-settur, il-kompetizzjoni, sejra, mingħajr dubju, tibqa' b'saħħitha wara l-kontinwazzjoni tal-miżuri kontra d-dumping. Ukoll, minħabba l-fatt illi numru ta' partijiet fis-suq għat-TCS fil-ġranet tal-lum stabbilew l-faċilitajiet ta' fabbrikazzjoni għal dawn il-prodotti fil-Komunità, dawn ser ikunu kapaċi jissodisfaw id-domanda ta' l-utenti u joffru sensiela vasta ta' mudelli. Għalhekk, il-kontinwazzjoni tal-miżuri kontra d-dumping li qegħdin fis-seħħ m'humiex sejrin jillimitaw l-għażla ta' l-utenti jew inaqqsu l-kompetizzjoni.
6. Konklużjoni dwar l-interess tal-Komunità
(93) Fuq il-bażi ta' dan ta' hawn fuq, huwa konkluż illi ma hemmx raġunijiet sodi biżżejjed fuq bażi ta' interess tal-Komunità kontra l-prolongament tal-miżuri kontra d-dumping eżistenti.
H. MIŻURI KONTRA D-DUMPING
(94) Il-partijiet konċernati kollha kienu informati bil-fatti essenzali u l-konsiderazzjonijiet li fuq il-bażi tagħhom kien hemm il-ħsieb li jinżammu d-dazji kontra d-dumping eżistenti fil-konfront ta' importazzjonijiet ta' TCS li joriġinaw mill-Ġappun. Ingħataw ukoll perjodu li fih setgħu jagħmlu rappreżentazzjonijiet wara dan l-iżvelar. L-ebda kumment ma kien ta' natura tali li jbiddel il-konklużjonijiet ta' hawn fuq.
(95) Isegwi minn dak li ntqal hawn fuq li, kif previst bl-Artikolu 11(2) tar-Regolament bażiku, id-dazju kontra d-dumping li hu fis-seħħ bħalissa fil-konfront ta' importazzjonijiet ta' TCS li joriġinaw mill-Ġappun impost bir-Regolament tal-Kunsill (KE) Nru 1015/94, kif emendat bir-Regolament tal-Kunsill (KE) Nru 1952/97, għandu jibqa' fis-seħħ.
ADOTTA DAN IR-REGOLAMENT:
Artikolu 1
1. Qiegħed hawnhekk jiġi impost dazju definittiv fuq l-importazzjonijiet ta' sistemi ta' telekameras u partijiet minnhom, li jaqgħu taħt il-kodiċi NM ex85253090 (kodiċi TARIC: 8525309010), ex85371091 (kodiċi TARIC 8537109191), ex85371099 (kodiċi TARIC 8537109991), ex85299081 (kodiċi TARIC 8529908138), ex85299088 (kodiċi TARIC 8529908832), ex85438995 (kodiċi TARIC 8543899539), ex85282114 (kodiċi TARIC 8528211410), ex85282116 (kodiċi TARIC 8528211610) u ex85282190 (kodiċi TARIC 8528219010 li joriġinaw mill-Ġappun.
2. Is-sistemi ta' telekameras jistgħu jikkonsistu f'kombinazzjoni tal-partijiet li ġejjin, importati flimkien jew separatament:
(a) head tal-kamera bi tlett jew aktar sensuri (strument charge-coupled u pick-up ta' 12 mm jew aktar) b'aktar minn 400000pixels kull wieħed, li jistgħu jitqabbdu ma' adapter fuq wara, u li għandha speċifikazzjonijiet tar-ratio tas-sinjal akustiku ta' 55 dB jew aktar meta jkun qiegħed jaqbad b'mod mormali; jew f'biċċa waħda mal-head tal-kamera u l-adapter flimkien f'"kaxxa" waħda, jew separati;
(b) ħġieġa minn fejn wieħed jara (viewfinder) (diagonali ta' 38 mm jew aktar);
(ċ) stazzjon bażi jew unit għall-kontroll tal-kamera (CCU) mqabbad mal-kamera b'wajer;
(d) panel għall-kontroll operazzjonali (OCP) għall-kontroll tal-kamera (i.e. aġġustament tal-kulur, il-ftuħ tal-lenti jew tad-dijaframma) tal-kameras singoli;
(e) panel prinċipali għall-kontroll (MCP) jew unit ta' struttura ta' organizzazzjoni prinċipali (MSU) b'selezzjoni indikata tal-kamera, għad-dehra ġenerali u għall-aġġustament ta' diversi kameras li jitħaddmu minn diversi kameras ‘il bogħod.
3. Dan id-dazju m'għandux japplika għal:
(a) lentijiet;
(b) vidjo tejp rekorders;
(ċ) heads tal-kamera b'unit għar-reġistrazzjoni fl-istess, inseparabbli "kaxxa";
(d) kameras professjonali li ma jistgħux jintużaw għax-xandir;
(e) kameras professjonali imniżżlin fl-Anness (kodiċi addizzjonali TARIC: 8786).
4. Meta sistema ta' telekamera tiġi importata bil-lenti il-valur ħieles fil-fruntiera tal-Komunità wżat fl-applikazzjoni tad-dazju kontra d-dumping għandu jkun dak ta' sistemi ta' telekameras mingħajr lenti. Jekk dan il-valur ma jkunx speċifikat fil-fattura l-importatur irid jiddikjara l-valur tal-lenti fiż-żmien meta jkun jista' jiġi ċirkolat b'mod ħieles u għandu jissottometti l-evidenza appropjata u l-informazzjoni f'dik l-okkażjoni.
5. Ir-rata ta' dazju kontra d-dumping għandha tkun ta' 96,8 % tal-prezz ħieles fil-fruntiera tal-Komunità nett, qabel dazju (kodiċi addizzjonali TARIC: 8744) minbarra għall-prodotti fabbrikati mill-kumpanniji li ġejjin li għalihom ir-rata se tkun din li ġejja:
- Ikegami Tsushinki Co. Ltd: 200,3 % (kodiċi addizzjonali TARIC 8741),
- Sony Corporation: 108,3 % (kodiċi addizzjonali TARIC: 8742),
- Hitachi Denshi Ltd: 52,7 % (kodiċi addizzjonali TARIC: 8743).
6. Id-disposizzjonijiet fis-seħħ dwar dazji doganali għandhom jgħoddu.
Artikolu 2
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fil-kumplessità tiegħu u japplika direttament fl-Istati Membri kollha.
Magħmul fi Brussel, fis-26 ta' Settembru 2000.

Labels: 12
3
4
18